ΑΠΌΦΑΣΗ 2012/212/ΚΕΠΠΑ ΤΟΥ ΣΥΜΒΟΥΛΊΟΥ, της 23ης Απριλίου 2012, για την τροποποίηση της απόφασης 2010/639/ΚΕΠΠΑ σχετικά με περιοριστικά μέτρα κατά της Λευκορωσίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29, Εκτιμώντας τα ακόλουθα: (1) Στις 25 Οκτωβρίου 2010, το Συμβούλιο εξέδωσε την απόφαση 2010/639/ΚΕΠΠΑ (1). (2) Είναι απαραίτητη η προσθήκη παρέκκλισης σχετικά με την πρόβλεψη δέσμευσης περιουσιακών στοιχείων στην απόφαση 2010/639/ΚΕΠΠΑ προκειμένου να εξασφαλίζεται η δυνατότητα ελευθέρωσης ή διάθεσης κεφαλαίων ή οικονομικών πόρων για επίσημους σκοπούς διπλωματικών αποστολών ή προξενικών υπηρεσιών ή διεθνών οργανισμών που χαίρουν ασυλίας κατά το διεθνές δίκαιο. (3) Η απόφαση 2010/639/ΚΕΠΠΑ θα πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο άρθρο 3 παράγραφος 1 της απόφασης 2010/639/ΚΕΠΠΑ, προστίθεται το ακόλουθο στοιχείο: «ε) πρόκειται να καταβληθούν από ή σε λογαριασμό είτε διπλωματικής αποστολής ή προξενικής υπηρεσίας είτε διεθνούς οργανισμού που χαίρει ασυλίας σύμφωνα με το διεθνές δίκαιο, στο μέτρο κατά το οποίο οι πληρωμές αυτές προορίζονται να χρησιμοποιηθούν για επίσημους σκοπούς της διπλωματικής ή προξενικής αποστολής ή του διεθνούς οργανισμού.». Άρθρο 2 Η παρούσα απόφαση αρχίζει να ισχύει την ημερομηνία της έκδοσής της. Λουξεμβούργο, 23 Απριλίου 2012.

[Source: multi_eurlex | Tokens: 1321]